  Наталья Тетерина Балезино — Сергино сюресысь Чупчи вамен выжез тупатон ужъёсты 15-тӥ коньывуонозь йылпумъялозы. Со сярысь Удмуртиысь транспортъя но сюрес возёсъя министр Алексей Горбачёв ивортӥз. Удысэтлэн кивалтӥсез верамъя, 1960-тӥ аръёсы пуктэм выж аспӧртэмлыко лыдъяське. Со куинь пролётлэсь лэсьтэмын, кузьдалаез 100 метрлэсь ятыргес. Выльдэм бере выж 134 метръем луоз. Выжез тупатон сярысь кылем арын тодмо луиз. Ужъёсты кыклы люкизы. Выльдонлы коньдон Платон сӧзнэтъя федерал коньдэт висъяз. Выжлэн огъя дуныз ог 415 миллион манет. Кылем арын ми 173 миллион манет тыр гинэ ужъёсты быдэстӥм, таяз вань кылем коньдон быдэсак кутӥськоз. Выжлэн пыкъетъёсыз но перекрытиосыз юнматэмын, озьы ик отын выль асфальт вӧлдэмын луоз но пыдын ветлӥсьёслы тротуаръёс кылдозы. Коньывуонозь ваньмыз йылпумъямын луоз Алексей Горбачёв, Удмуртиысь транспортъя но сюрес возёсъя министрВыжез выльдонъя ӵектослэн кивалтӥсезлэн Артур Голевойлэн кылъёсызъя, туннэ нуналлы вань валтӥсь ужъёс быдэстэмын ни. Куарусёнлэн нырысетӥ декадаезлы огдырлы пуктэм выж вылтӥ ортчись транспортэз тупатэмез вылэ выжтыны чаклало. «Али котырез умоятонъя ужъёс мыно. 7-10 куарусёнэ ми выж вылтӥ сюресэз усьтыны кулэ. Собере тупатон ужъёс вакытлы шуыса лэсьтэм выжез сэрттомы», — пусйиз Артур Голевой. Тегъёс: Авто Балезино Удмуртия сюресъёс транспортъяносюресвозёсъяминистерство АлексейГорбачёв  